1Ix wachalal, cwaj yin quiwetamaj wach xqui 'an i katit ka mam ujer. Je conojel ique xe bin chuxe' i sutz' re i Dios; xak conojel ique xe totaj rumal i Dios are xe 'ax che i mar Cak. 2Conojel 'uri xkajsax ya piquiwi rumal i sutz', xak rumal i mar; rumal-i xe'el chique je re i mam Moises. 3Xak conojel ique xqui tij i wa chi xwinakir cu' rumal i Kajwal. 4Xak i qui ya' yatal chique rumal i Kajwal, conojel ique xqui tu'u. I yale, xel che i abaj chi xbin cu' ique pa xe bin wi; i abaj-le, are i Crísto. 5Ique tupu xquil ronojel ile, laj conojel xqui petsaj i roywal i Dios piquiwi. Rumal-i, xe cam can che i jyub tz'inilic pa i xe bin wi. 6Queje xa 'ani ile, c'utbal re chake yoj, maka rayij tak i n-'us taj, pacha xqui 'an ique. 7Xak maka coj qui 'ij i tiox chi xa ril je 'antalic, pacha xqui 'an jujun chique ique. Xqui 'an pacha i tz'ibtal can chupam i wuj re i Dios chi cu bij: "I winak xe cubi chu tijawic i qui wa, i qui ya'; te'uri xe walijic, y xe oc chi xajawic (chuwach i qui tiox re óro)." Queje ile tz'ibtal canok. 8Xak maka 'an i n-ch'am taj ru' i ka ch'acul pacha xqui 'an jujun chique ique, y xe cam je veintitres mil chique che jun 'ij. 9Maka tij u 'ijol i Kajwal cakilbej-re we ca pe roywal; queje ile xqui 'an jujun chique ique, y xe camsax 'uri cumal i cumatz. 10Mi bij yix chi n-'us ti co'on i Dios chiwe; queje xqui bij jujun chique ique, y xe camsax 'uri rumal i ángel aj camsanel. 11Queje xe ic'aw wi i katit ka mam ile ujer, xak tz'ibtal ile chupam u wuj i Dios, c'utbal-re chake yoj. Are ile, are cuxtabal-re chake yoj chi oj 'o pa q'uisbal tak 'ij re u wach i jyub ta'aj. 12Rumal-i, we 'o jun, cu na ire chi 'utz 'olic, chu 'ana cwent che rib, mokxa ca tzak chupam i n-'us taj pacha xqui 'an ique. 13'Olic ca pe u tijawic i 'ijol yix, xui-ri, ni'pa ile chi ca pe piwi, 'is queje que ic'aw wi i winak conojel. Xui-ri, i Dios quix u to na chuwach ile, man queje ile u bim chake. Ire reta'am u nimal u cowil i c'ux, rumal-i xa 'atalic wach tak ca pe piwi, 'ilbal re u cubibal i c'ux. Ire xak cu ya na chiwe wach iwelbal chupam, queje ile n-quix tzak ta rumal. 14Yix, chi lic quix waj, iweta'am chi i katit ka mam xe tzakic, rumal-i mi ya iwib chu cojic u 'ij jun tiox chi xa ril 'antalic pacha xqui 'an ique. 15Quin bij iri chiwe, man yix ix winak chi 'o i no'oj; chi ch'obo 'ut wach i quin bij-i, we lic usuc'. 16Are caka tu' i víno chi cuxtabal re u quiq'uel i Crísto, caka tioxij che i Dios rumal; are caka 'an ile, que'el 'uri 'o re i Crísto chake. Xak queje i caxlanwa chi caka pir chakawach y caka tijo, cuxtabal re u ch'acul i Crísto, xak que'el chake chi 'o re i Crísto chake are caka 'an ile. 17Xa jun chi caxlanwa caka tij konojel, tupu oj q'ui; rumal-i coj e'elok xa oj jun ch'aculaj. 18Chiwila ba i aj Israel winak, wach usuc' chique are quiqui tij che i ti' chi sujtal chuwach i Dios; que'el chique junam qui wach ru' i Dios. 19Xak queje i ti' chi sujtal che jun tiox. Pues n-are ta xin bij chi 'o u 'ij jun tiox chi xa ril 'antalic, xak n-tu 'ij i ti' chi qui yom i winak chuwach. 20Are i quin bij are iri: ni'pa i n-queta'am ti Dios, are quiqui ya jun sipon che jun tiox chi xa ril 'antalic, n-che ti Dios quiqui ya wi, xa chique itzel tak tew quiqui ya wi. N-cwaj taj we qui ya i wach cu' itzel tak tew-le. 21Yix, chi qui tij i víno cojbal u 'ij i Kajwal, n-camajaw taj we xak qui tu' i víno chi cojbal qui 'ij itzel tak tew. Qui tij i caxlanwa re i Kajwal, n-ca majaw ta 'uri we xak qui tij i caxlanwa que itzel tak tew. 22¿Xataba cakaj 'uri, caka petsaj roywal i Kajwal chikij rumal i tiox chi xa ril 'antalic? ¿Xataba mas 'o ka cho'ab yoj chuwach i Dios? Lic n-taj. 23Mok 'o jun cu bij: "'Is yatal chic chwe pachique cwaj quin 'ano," cu bij. Katzij ne-ri, 'is yatal chic chake, xui-ri mok 'o i n-ca majaw taj. Katzij 'is yatal chic chake wach i caka 'ano, xui-ri mok 'o i caka 'ano chi mi jun 'o co'on re che. 24Mi tzucuj xui tak i 'utz chiwe yix; are, chi ya i c'ux chu 'onquil wach i que'el 'utz chique i iwachi'il. 25Yix are qui lo' i ti' pa q'uebal, mi tz'onoj we xa are sujtal chuwach i tiox, xui-ri, chi tija n-ta xak mu bij i c'ux che. 26Man i jyub ta'aj, xak ronojel ni'pa i 'o chuwach, 'is re i Kajwal. 27Xak we 'o jun chi n-kachalal taj, we xu bij chiwe que i 'ana jun wa'im ru', pues we quiwaj, quix 'e ru'. Chi tija wach cu ya chiwe; mi tz'onoj che we are i ti' sujtal chuwach i tiox. 28Xui-ri, we 'o jun cu bij chiwe: "I ti'-i, are sujum chiquiwach i tiox," co'ono, mi tij 'uri i ti'-le. Queje chi 'ana ile, mi tijo, rumal re ire, man 'utz n-ti cu bij u c'ux rumal. 29Are u c'ux ire, xin bij chiwe, man i c'ux yix n-ti cu bij che. Mok 'o jun chiwe cu bij: "Bay, 'o pin'ab yin pachique i cwaj quin 'ano, ¿wuchac 'uri 'o i n-quin 'an taj, xa rumal 'o cu bij u c'ux i jun? 30I yin, wach i quin tijo, quin tioxij che i Dios rumal, ¿wuchac 'ut quin qui ch'a-ch'a wach i quin tijo?" mok cu bij. 31Ix wachalal, ronojel wach i qui 'ano, chi 'ana cojsabal u 'ij i Dios: wach i qui tijo, wach i qui tu'u, xak wach i qui 'ano. 32Chi 'ana cwent che wach i qui 'ano, mokxa que i tzaksaj i je re chic i Dios, o xak ique chi c'a maja je re i Dios; we je aj Israel winak, o we ne te aj Israel. 33Xak queje quin 'an yin; ronojel wach i quin 'ano, quin 'an pen chi 'utz que'el chique conojel. N-xui ti wach i que'el 'utz chwe yin quin tzucuj, xak quin tzucuj wach i que'el 'utz chique i juban, quiqui rikbej re i quelbal chi sak.
1 CORINTIOS 10